RO Jurnalul Oficial al Uniunii Europene C 130/7

Publicarea unei cereri de aprobare a unei modificări minore în conformitate cu articolul 53 alineatul (2) al doilea paragraf din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2018/C 130/06)

Comisia Europeană a aprobat prezenta modificare minoră în temeiul articolului 6 alineatul (2) al treilea paragraf din Regulamentul delegat (UE) nr. 664/2014 al Comisiei (1).

CERERE DE APROBARE A UNEI MODIFICĂRI MINORE

Cerere de aprobare a unei modificări minore în conformitate cu articolul 53 alineatul (2) al doilea paragraf din Regulamentul (UE) nr. 1151/2012 al Parlamentului European și al Consiliului (2)

„CANINO”

Nr. UE: PDO-IT-01506-AM01 — 28.11.2017

DOP ( X ) IGP ( ) STG ( )

1. Grupul solicitant și interesul legitim

Oleificio Sociale Cooperativo di Canino, cu sediul în via Montalto 48, 01011 Canino (VT), Italia. Cooperativa este formată din producători și este îndreptățită să depună o cerere de modificare în temeiul articolului 13 alineatul (1) din Decretul Ministerului Politicilor Agricole, Alimentare și Forestiere nr. 12511 din 14 octombrie 2013.

2. Statul membru sau țara terță

Italia

3. Rubrica din caietul de sarcini care face obiectul modificării (modificărilor)

— ☐ Descrierea produsului — ☐ Dovada originii — ☒ Metoda de producție — ☐ Legătura — ☐ Etichetarea — ☒ Altele: Cuvântul „controlată” a fost înlocuit cu cuvântul „protejată”, care este cel corect. A fost introdus un articol referitor la dovada originii, care lipsea din caietul de sarcini în vigoare. A fost introdus un articol referitor la legătură, care lipsea din caietul de sarcini în vigoare. A fost introdusă posibilitatea utilizării unor recipiente din ceramică pentru comercializare. Articolele caietului de sarcini au fost renumerotate.

4. Tipul modificării (modificărilor)

— ☐ Modificare a caietului de sarcini al unei DOP sau al unei IGP înregistrate, care trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012 și care nu impune modificarea documentului unic publicat — ☐ Modificare a caietului de sarcini al unei DOP sau al unei IGP înregistrate, care trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012 și care impune modificarea documentului unic publicat — ☒ Modificare a caietului de sarcini al unei DOP sau al unei IGP înregistrate pentru care nu a fost publicat un document unic (sau un echivalent al acestuia), modificare ce trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012 — ☐ Modificare a caietului de sarcini al unei STG înregistrate care trebuie considerată minoră în conformitate cu articolul 53 alineatul (2) al patrulea paragraf din Regulamentul (UE) nr. 1151/2012.

5. Modificare (modificări)

Metoda de producție

Se propune eliminarea paragrafului referitor la schemele de plantare, la formele de cultivare și la sistemele de tăiere.

Paragraful eliminat este citat în cele ce urmează:

„Schemele de plantare, formele de cultivare și sistemele de tăiere trebuie să fie cele utilizate în general sau, în orice caz, trebuie să fie de așa natură încât să nu modifice caracteristicile măslinelor și ale uleiului.”

Această modificare este motivată de faptul că fraza este generică și nu conține nicio specificare detaliată referitoare la schemele de plantare și la sistemele de tăiere, neadăugând, așadar, nimic la normele de producție. Această modificare trebuie considerată minoră deoarece eliminarea acestei fraze nu schimbă sistemul de cultivare și cel de tăiere, ci doar facilitează lectura caietului de sarcini.

A fost majorat, de la 300 la 700, numărul maxim de plante la hectar în livezile de măslini.

Așadar, formularea:

„mai exact, pe lângă formele de cultivare tradiționale, cu livezi de măslini mixte și cu o densitate de plantare de până la 60 de plante la hectar, sunt permise alte forme de cultivare pentru livezi de măslini specializate, cu o densitate de plantare de până la 300 de plante la hectar.”

a fost înlocuită cu textul următor:

„mai exact, pe lângă formele de cultivare tradiționale, cu livezi de măslini mixte și cu o densitate de plantare de până la 60 de plante la hectar, sunt permise alte forme de cultivare pentru livezi de măslini specializate, cu o densitate de plantare de până la 700 de plante la hectar.”

Această modificare se datorează nevoii de adaptare a cultivării măslinilor din aria delimitată la o gestiune mai profesionistă, care poate îmbina caracterul tradițional cu profitabilitatea întreprinderilor din sectorul uleiului de măsline. Experimentele efectuate de-a lungul anilor au demonstrat că, pe teritoriul denumirii de origine protejată, având în vedere soiurile de măslini cultivate, densitatea de 700 de plante la hectar reușește să asigure păstrarea acelorași particularități chimico-fizice și organoleptice ale produsului care sunt prevăzute în caietul de sarcini al produsului, permițând totodată reducerea costurilor de gestionare a plantației și deci recuperarea profitabilității exploatațiilor agricole.

A fost majorată producția maximă la hectar, de la 9 la 12 tone/ha, și s-a stabilit producția maximă în livezile de măslini combinate sau mixte.

Așadar, formularea:

„Producția maximă de măsline nu poate depăși 9 000 kg pe hectar în livezile de măslini specializate.”

a fost înlocuită cu textul următor:

„Producția maximă de măsline pe hectar este de 12 tone în livezile de măslini specializate, în vreme ce în livezile de măslini mixte producția maximă de măsline per plantă nu poate depăși 0,15 tone.”

Majorarea producției maxime pe hectar la 12 tone se datorează majorării numărului maxim de plante la hectar.

În plus, s-a observat de-a lungul anilor că productivitatea maximă prevăzută de caietul de sarcini era subestimată, cifra prevăzută fiind o medie care nu ținea cont de faptul că unele cultivare cultivate în aria delimitată dau pomi de mari dimensiuni, foarte viguroși și afectați de fenomenul alternanței producției. Mai exact, producția prezintă o alternanță: o perioadă de unul sau mai mulți ani în care producția rămâne limitată este urmată de un an în care rezervele acumulate generează o producție de nivel destul de ridicat.

În plus, în ceea ce privește livezile de măslini mixte, a fost specificată productivitatea maximă per plantă, evitându-se astfel calculele raportate la suprafața acoperită efectiv cu măslini.

Modificările sus-menționate trebuie considerate minore deoarece nu se referă la caracteristicile esențiale ale produsului și nu se încadrează în niciuna dintre situațiile enumerate la articolul 53 alineatul (2) din regulament.

Este devansată data începerii recoltării.

Așadar, formularea:

„Recoltarea măslinelor se efectuează în perioada 10 octombrie-15 ianuarie a fiecărei campanii de producție a măslinelor.”

a fost înlocuită cu textul următor:

„Recoltarea măslinelor se efectuează în perioada 1 octombrie-31 decembrie a fiecărei campanii de producție a măslinelor.”

Devansarea perioadei de recoltare a măslinelor este determinată de mai mulți factori.

Este vorba în primul rând despre factori de mediu și climatici, a căror schimbare este în curs și care determină coacerea anticipată. În plus, din punct de vedere agronomic, este cunoscut deja faptul că uleiul este de mai bună calitate dacă recoltarea este mai precoce, iar din punct de vedere fitosanitar, în caz de recoltă precoce sunt minimizate daunele cantitative provocate de musca măslinului.

Această modificare trebuie considerată minoră, în conformitate cu dispozițiile de la articolul 53 alineatul (2) din regulament.

Au fost eliminate ultimele 2 paragrafe, deoarece nu mai corespund normelor și, în plus, funcțiile de controlare a conformității produsului cu caietul de sarcini sunt îndeplinite de autoritatea publică desemnată în conformitate cu dispozițiile din Regulamentul (UE) nr. 1151/2012.

Paragrafele eliminate sunt citate în cele ce urmează:

„Măslinele trebuie declarate în conformitate cu procedurile prevăzute în Decretul ministerial nr. 573 din 4 noiembrie 1993 privind normele de punere în aplicare a Legii nr. 169 din 5 februarie 1992, până la termenul-limită prevăzut pentru recoltarea în ansamblul ei. Totuși, este permisă solicitarea, în timpul operațiunilor de recoltare, a unui certificat provizoriu pentru produsul deja obținut, cu condiția să se furnizeze documentația prevăzută și să se menționeze detaliile referitoare la operațiune în declarația finală privind producția.”

Altele

Au fost renumerotate articolele din caietul de sarcini, deoarece au fost introduse articole care nu existau în caietul de sarcini în vigoare.

Cuvântul „controlată” a fost înlocuit cu cuvântul „protejată”, care este cel corect.

A fost introdus un articol referitor la dovada originii, care lipsea din caietul de sarcini în vigoare.

„Articolul 4 Dovada originii Fiecare etapă a procesului de producție este monitorizată prin documentarea intrărilor și a ieșirilor. Trasabilitatea produsului este garantată prin înscrierea cultivatorilor de măslini (exploatații agricole), a morarilor și a ambalatorilor în listele create în acest scop și gestionate de organismul de control. Toate persoanele fizice sau juridice înscrise pe aceste liste sunt supuse controlului efectuat de organismul de control, în conformitate cu dispozițiile din caietul de sarcini și cu planul de control aferent.”

A fost introdus un articol referitor la legătură care nu se regăsește în caietul de sarcini în vigoare, dar figurează în fișa-rezumat din dosarul Comisiei.

„Articolul 7 Legătura cu aria geografică Cultivarea măslinului în aria delimitată, care a fost leagănul civilizației etrusce, datează din vremuri străvechi. Aici, măslinul crește spontan, dând naștere în această zonă unor toponime aflate încă în uz, precum «Poggio Olivastro». Deja etruscii recoltau măslinele, făcându-le să cadă prin lovirea ramurilor cu niște bastoane lungi, mărturii în acest sens fiind picturile de pe vase și frescele din morminte. Măslinii seculari, ajunși la dimensiuni mari și maiestuoase, asemănătoare cu ale stejarilor, sunt o mărturie a străvechii tradiții a populației locale în privința cultivării măslinilor și caracterizează, grație culorii lor verde-argintat, peisajul domol de colină. În vremuri mai recente, teritoriul numit «Canino» a fost proprietatea latifundiară a Principelui Torlonia, până în anii 1950, când, prin reforma funciară, terenurile au fost distribuite țăranilor. Grație reformei agrare, cultivarea măslinilor s-a bucurat de o expansiune puternică: în scurt timp, terenurile necultivate ale domeniului latifundiar s-au transformat în scurt timp în păturile verzi ale noilor livezi de măslini. Ulterior, în anii 1960, cultivarea măslinilor a cunoscut o turnură prin introducerea livezilor de măslini specializate intensive. Doar în Canino, cu acest sistem, au fost plantate cu măslini 694 de hectare. În 1965, la inițiativa Ente Maremma, a fost promovată și constituită cooperativa Oleificio Sociale Cooperativo di Canino. Această cooperativă are în prezent aproximativ 1 140 de membri care produc peste 60 % din totalul producției zonei. Canino, leagăn al civilizației etrusce, își datorează notorietatea măslinului, care a constituit dintotdeauna o parte fundamentală a economiei sale. Orășel de origine etruscă, în Evul Mediu Canino a făcut parte din Statul papal. Apoi a trecut în stăpânirea Ducatului Castro. Ulterior, a revenit în posesia papilor și i-a fost acordat ca feudă în 1808 lui Luciano Bonaparte, care a locuit în palatul construit de familia Farnese. Stema comunei Canino este constituită dintr-un câine, care face referire la localitate, și de cei trei crini ai familiei Farnese. Răspândirea măslinului a fost facilitată de faptul că uleiul produs la Canino este de o calitate renumită și cunoscută dintotdeauna pe piețele uleiurilor. Comuna Canino, cu uleiul său, a fost protagonista unei ample cercetări epidemiologice în anii 1970, proiectate și conduse de prof. Ancel Keys, împreună cu alți cercetători, iar rezultatele acestei cercetări au demonstrat că populația rurală din Canino, care consumă de obicei ulei de măsline extravirgin produs local, e mai protejată de riscul trombozei decât populația finlandeză și cea americană, care consumă în mod normal grăsimi de origine animală. Tradiția populară a contribuit la punerea în valoare a uleiului de măsline extravirgin «Canino» prin organizarea sărbătorii măslinului (Sagra dell’olivo), eveniment rural care are loc în fiecare an la 8 decembrie. Prima ediție a avut loc în 1939. Acest eveniment face cunoscută calitatea deosebită a uleiului și, în plus, este prilej de întâlniri și conferințe la care participă cei mai buni experți din domeniul tehnologic și din cel nutrițional. În perioada 1989-1993, Oleificio sociale cooperativo di Canino, împreună cu Ente di Sviluppo Agricolo Regionale (Organismul de dezvoltare agricolă regională), a efectuat un studiu amănunțit de caracterizare a producției de ulei locale. Oleificio a colaborat direct cu cele mai importante institute de cercetare care studiază evoluția cultivării măslinilor și a tehnicilor de prelucrare a măslinelor. Uleiul de măsline extravirgin «Canino» DOP se distinge atât prin puternica legătură cu aria de producție indicată la articolul 3, care influențează categoric particularitățile organoleptice calitative ale produsului, cât și prin reputația sa seculară. Caracteristicile pedoclimatice ale ariei delimitate, precum solurile vulcanice cu un pH cuprins între 6,5 și 7,5, temperatura medie anuală de 15-16 °C, datorată brizei marine a litoralului comunei Viterbo, precipitațiile de aproximativ 600-800 mm/an, determină în mod semnificativ calitatea uleiului «Canino», care este armonios și întotdeauna echilibrat, fructat mediu, cu note de erbacee și/sau anghinare, ușor amar și cu tendință spre picant. În aria sa de cultivare, măslinul nu constituie doar o resursă productivă, ci și un element ce caracterizează identitatea peisagistică și de mediu a teritoriului, iar cultivatorii de măslini și morarii experți au reușit să adapteze și să modernizeze tehnicile de cultivare/prelucrare astfel încât să obțină mereu un ulei cu calități unice și apreciate dintotdeauna de consumatorii cei mai exigenți.”

A fost introdusă posibilitatea utilizării unor recipiente din ceramică pentru comercializare.

Așadar, formularea:

„Recipientele în care este ambalat uleiul de măsline extravirgin «Canino» în scopul comercializării trebuie să fie din sticlă sau din tablă metalică cositorită, cu o capacitate de maximum cinci litri.”

a fost înlocuită cu textul următor:

„Recipientele în care este ambalat uleiul de măsline extravirgin «Canino» în scopul comercializării trebuie să fie din sticlă, din ceramică sau din tablă metalică cositorită, cu o capacitate de maximum cinci litri.”

Această modificare este motivată de nevoia producătorilor de a putea utiliza recipiente potrivite mai ales pentru a fi oferite cadou.

DOCUMENT UNIC

„CANINO”

Nr. UE: PDO-IT-01506-AM01 — 28.11.2017

DOP ( X ) IGP ( )

1. Denumirea (denumirile)

„Canino”

2. Statul membru sau țara terță

Italia

3. Descrierea produsului agricol sau alimentar

3.1. Tipul de produs

Clasa 1.5. Uleiuri și grăsimi (unt, margarină, ulei etc.)

3.2. Descrierea produsului căruia i se aplică denumirea de la punctul 1

La momentul comercializării, uleiul de măsline extravirgin cu denumirea de origine protejată „Canino” trebuie să prezinte următoarele caracteristici:

— culoare: verde-smarald cu reflexe aurii;

— miros: fructat, care amintește de măslina sănătoasă, proaspătă, recoltată în stadiul de coacere optim;

— gust: marcat, cu gust rezidual amar și picant;

— aciditatea maximă totală exprimată în acid oleic, în greutate, este de maximum 0,5 g la 100 g de ulei;

— indice de peroxid ≤ 10 mEq O2/kg.

Alți parametri fizico-chimici, care nu sunt indicați în mod expres, trebuie să corespundă normelor referitoare la uleiul de măsline extravirgin.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

Uleiul cu denumirea de origine protejată „Canino” trebuie să fie obținut din următoarele soiuri de măslin: Caninese, cu clonele derivate, Leccino, Pendolino, Maurino și Frantoio, prezente separat sau împreună în livezile de măslini, în proporție de până la 100 %. De asemenea, pot fi utilizate alte soiuri prezente în livezile de măslini, în proporție de maximum 5 %.

3.4. Etape specifice ale producției care trebuie să se desfășoare în aria geografică delimitată

Toate etapele procesului de producție (cultivarea și recoltarea măslinelor și extragerea uleiului) trebuie să se desfășoare în aria geografică delimitată.

3.5. Norme specifice privind felierea, răzuirea, ambalarea etc. ale produsului la care se referă denumirea înregistrată

În scopul menținerii caracteristicilor specifice ale produsului în toate etapele și pentru a se garanta respectarea filierei de calitate, uleiul de măsline extravirgin „Canino” trebuie ambalat întotdeauna în interiorul ariei de producție delimitate la punctul 4. Recipientele în care este ambalat uleiul de măsline extravirgin „Canino” în scopul comercializării trebuie să fie din sticlă, din ceramică sau din tablă metalică cositorită, cu o capacitate de maximum 5 litri.

3.6. Norme specifice privind etichetarea produsului la care se referă denumirea înregistrată

Pe eticheta produsului ambalat trebuie să figureze, cu caractere clare, indelebile și de dimensiuni mai mari decât ale tuturor celorlalte mențiuni, denumirea „Canino”. Denumirea „Canino” trebuie însoțită de logoul Uniunii prevăzut pentru DOP. Pe etichetă poate figura și mențiunea „Denumire de origine protejată” sau acronimul acesteia, „DOP”.

Este interzisă adăugarea la denumirea „Canino” a oricărei calificări ce nu este prevăzută în mod expres, inclusiv a adjectivelor: fin, ales, selecționat, superior, veritabil.

Logoul denumirii este prezentat în cele ce urmează.

Este interzisă utilizarea mențiunilor geografice suplimentare, a indicațiilor geografice sau toponimice care fac referire la comune, părți de teritoriu și zone geografice cuprinse în aria de producție delimitată.

Totuși, este permisă utilizarea numelor, a denumirilor juridice și a mărcilor private, cu condiția ca acestea să nu aibă un sens laudativ și să nu inducă în eroare cumpărătorul în privința toponimelor și mai ales în privința denumirilor geografice ale unor arii de producție ale unor uleiuri cu denumire de origine protejată.

Utilizarea unor denumiri de întreprinderi, exploatații sau ferme și referirea la ambalarea în cadrul exploatației cultivatoare de măslini, al asociației de exploatații cultivatoare de măslini sau al întreprinderii aflate în aria de producție este permisă doar dacă produsul a fost obținut numai din măsline recoltate din livezile de măslini care fac parte din exploatație și dacă extragerea uleiului și ambalarea au avut loc în cadrul exploatației.

Denumirea de origine protejată „Canino” trebuie să figureze pe etichetă cu caractere clare, indelebile, de o culoare care să contrasteze puternic cu cea a etichetei, astfel încât să poată fi distinsă cu claritate de restul informațiilor care apar pe etichetă.

Este obligatorie indicarea pe etichetă a anului de producție a măslinelor din care este obținut uleiul.

4. Delimitarea concisă a ariei geografice

Aria de producție cuprinde, în totalitate sau parțial, teritoriul administrativ al următoarelor comune: Canino, Arlena di Castro, Cellere, Ischia di Castro, Farnese, Tessennano, Tuscania (parțial), Montalto di Castro (parțial) aflate în provincia Viterbo.

5. Legătura cu aria geografică

Cultivarea măslinului în aria delimitată, care a fost leagănul civilizației etrusce, datează din vremuri străvechi. Aici, măslinul crește spontan, dând naștere în această zonă unor toponime aflate încă în uz, precum „Poggio Olivastro”. Deja etruscii recoltau fructele măslinilor, făcându-le să cadă prin lovirea ramurilor cu niște bastoane lungi, mărturii în acest sens fiind picturile de pe vase și frescele din morminte.

Măslinii seculari, ajunși la dimensiuni mari și maiestuoase, asemănătoare cu ale stejarilor, sunt o mărturie a străvechii tradiții a populației locale în privința cultivării măslinilor și caracterizează, grație culorii lor verde-argintat, peisajul domol de colină. În vremuri mai recente, teritoriul numit „Canino” a fost proprietatea latifundiară a Principelui Torlonia, până în anii 1950, când, prin reforma funciară, terenurile au fost distribuite țăranilor. Grație reformei agrare, cultivarea măslinilor s-a bucurat de o expansiune puternică: în scurt timp, terenurile necultivate ale domeniului latifundiar s-au transformat în păturile verzi ale noilor livezi de măslini.

Ulterior, în anii 1960, cultivarea măslinilor a cunoscut o turnură prin introducerea livezilor de măslini specializate intensive.

Doar în Canino, cu acest sistem, au fost plantate cu măslini 694 de hectare.

În 1965, la inițiativa Ente Maremma, a fost promovată și constituită cooperativa Oleificio Sociale Cooperativo di Canino. Această cooperativă are în prezent aproximativ 1 140 de membri care produc peste 60 % din totalul producției zonei.

Canino, leagăn al civilizației etrusce, își datorează notorietatea măslinului, care a constituit dintotdeauna o parte fundamentală a economiei sale. Orășel de origine etruscă, în Evul Mediu Canino a făcut parte din Statul papal. Apoi a trecut în stăpânirea Ducatului Castro. Ulterior, a revenit în posesia papilor și a fost acordat ca feudă lui Luciano Bonaparte în 1808, care a locuit în palatul construit de familia Farnese. Stema comunei Canino înfățișează un câine, care face referire la localitate, și cei trei crini ai familiei Farnese. Răspândirea măslinului a fost facilitată de faptul că uleiul produs la Canino este de o calitate renumită și cunoscută dintotdeauna pe piețele uleiurilor. Comuna Canino, cu uleiul său, a fost protagonista unei ample cercetări epidemiologice în anii 1970, proiectate și conduse de prof. Ancel Keys, împreună cu alți cercetători, iar rezultatele acestei cercetări au demonstrat că populația rurală din Canino, care consumă de obicei ulei de măsline extravirgin produs local, este mai protejată de riscul trombozei decât populația finlandeză și cea americană, care consumă în mod normal grăsimi de origine animală. Tradiția populară a contribuit la punerea în valoare a uleiului de măsline extravirgin „Canino” prin organizarea sărbătorii măslinului (Sagra dell’olivo), eveniment rural care are loc în fiecare an la 8 decembrie. Prima ediție a avut loc în 1939. Acest eveniment face cunoscută calitatea deosebită a uleiului și, în plus, este prilej de întâlniri și conferințe la care participă cei mai buni experți din domeniul tehnologic și din cel nutrițional. În perioada 1989-1993, Oleificio sociale cooperativo di Canino, împreună cu Ente di Sviluppo Agricolo Regionale (Organismul de dezvoltare agricolă regională), a desfășurat un atent studiu de caracterizare a producției de ulei locale. Oleificio a colaborat direct cu cele mai importante institute de cercetare care studiază evoluția cultivării măslinilor și a tehnicilor de prelucrare a măslinelor.

Uleiul de măsline extravirgin „Canino” DOP se distinge atât prin puternica legătură cu aria geografică delimitată, care influențează categoric particularitățile organoleptice calitative ale produsului, cât și prin reputația sa seculară.

Caracteristicile pedoclimatice ale ariei delimitate, precum solurile vulcanice cu un pH cuprins între 6,5 și 7,5, temperatura medie anuală de 15-16 °C, datorată brizei marine a litoralului comunei Viterbo, precipitațiile de aproximativ 600-800 mm/an, determină în mod semnificativ calitatea uleiului „Canino”, care este armonios și întotdeauna echilibrat, fructat mediu, cu note de erbacee și/sau anghinare, ușor amar și cu tendință spre picant.

În aria sa de cultivare, măslinul nu constituie doar o resursă productivă, ci și un element ce caracterizează identitatea peisagistică și de mediu a teritoriului, iar cultivatorii de măslini și morarii experți au reușit să adapteze și să modernizeze tehnicile de cultivare/prelucrare astfel încât să obțină mereu un ulei cu calități unice și apreciate dintotdeauna de consumatorii cei mai exigenți.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

Textul consolidat al caietului de sarcini este disponibil la adresa: http://www.politicheagricole.it/flex/cm/pages/ServeBLOB.php/L/IT/IDPagina/3335

sau

accesând direct pagina principală a site-ului Ministerului Politicilor Agricole, Alimentare și Forestiere (www.politicheagricole.it), făcând clic pe „Qualità” (în partea superioară dreaptă a ecranului), apoi pe „Prodotti DOP, IGP e STG” (pe laterala stângă a ecranului) și apoi pe „Disciplinari di produzione all’esame dell’UE”.

(1) JO L 179, 19.6.2014, p. 17.

(2) JO L 343, 14.12.2012, p. 1.